Usporava li rast vrijednosti američkih nekretnina?
Nacionalna udruga agenata nekretninama objavila je da je prosječna cijena kuće porasla 15 posto u odnosu na prošlu godinu što je najviš
Gotovo rekordno niske kamatne stope u Sjedinjenim Državama dovele su do prave groznice na tržištu nekretninama u proteklih nekoliko godina. Počinju se ipak pojavljivati neki znakovi da je rast vrijednosti nekretnina počeo usporavati. Broj postojećih obiteljskih kuća prodanih u svibnju dostigao je novu rekord od gotovo 5,7 posto. Uz to, Nacionalna udruga agenata nekretninama objavila je da je prosječna cijena kuće porasla 15 posto u odnosu na prošlu godinu što je najviše u proteklih 25 godina. David Lereah, jedan je od vodećih ekonomista pri navedenoj organizaciji. On kaže da generacija takozvanih baby-boomera, Amerikanaca rođenih nakon II svjetskog rata, sada planira svoje umirovljenje. Ponuda na tržištu kuća, kaže David Lerah, jednostavno ne može održavati korak s potražnjom. "Radi se o najbrojnijoj generaciji koju su Sjedinjene Države ikada imale. Oni su na vrhuncu svoje financijske moći. U njihovim domovima ugrađeno je dosta vrijednosti koju koriste kako bi kupili druge kuće, kuće za odmor ili pak za investiranje. Kad potražnja nadmašuje ponudu onda se nesrazmjer mora na nečemu prelomiti, u ovom slučaju to su cijene". Prema Nacionalnoj udruzi agenata za kupoprodaju nekretnina, prosječna cijena obiteljske kuće trenutno iznosi 206 tisuća, ali u nekim područjima ta brojka je znatno viša. Na primjer, u Kaliforniji iznosi 500 tisuća dolara. Richard Brown glavni je ekonomist organizacije koja nadgleda privatne banke koje daju većinu kredita za kupnju kuća. On kaže da se najskuplja tržišta nekretninama nalaze u tri dijela zemlje koja su poželjna za umirovljenje. "Činjenica da se najskuplja tržišta nalaze se u Kaliforniji, na američkom sjeveroistoku, te na Floridi ne iznenađuje Naime, u obalnim tržištima postoje ograničenja u ponudi, nove jedinice teško se mogu izgraditi i stoga su cijene veće nego u središnjem dijelu zemlje". Neki ekonomisti izražavaju bojazan da su špekulantske investicije stvorile neodrživu groznicu koja podsjeća na ono što se prije deset godina dogodilo na tržištu dionica. Amy Crews-Cutts je ekonomistica pri Freddie Macu, organizaciji koju je Kongres ovlastio za osiguravanje novca kreditorima. Ona odbacuje bojazni da će doći do kraha na tržištu nekretnina. "Većina ljudi kupuje kuće kako bi u njima živjela, a ne samo kao investiciju. Cijene kuća ubrzano rastu u područjima u koja se ljudi užurbano doseljavaju: u Washington, na Floridu, u Kaliforniju, Las Vegas, Boston te na područje američkog sjeveroistoka". Trgovanje nekretninama jedan je od glavnih motora pokretača američke ekonomije u kojoj sudjeluje s oko 20 posto svih ekonomskih aktivnosti. Richard Brown priznaje da u nekim područjima Sjedinjenih Država cijene ne odražavaju realnost, ali isto tako dodaje da pogoršanje prilika na jednom tržištu ne znači da će se isto dogoditi i drugdje. To ovisi, kaže on, o stanju lokalnih ekonomija. Kako bi ublažila efekte blage recesije sredinom 2000-te godine američka Središnja banka smanjila je kamatne stope 13 puta, na rekordnih jedan posto, što je dovelo kamatne stopa na stambene kredite na najnižu razinu u proteklih 50 godina. U protekloj godini dana Središnja banka je povećavala kamatne stope devet puta, ali se to nije značajnije odrazilo na kamatne stope stambenih kredita. Štoviše, fiksna kamatna stopa na 30 godina, najčešći oblik stambenog kredita, i dalje pada. Većina ekonomista prognozira da će se - za razliku od brzog pada vrijednosti dionica prije pet godina – američko tržište nekretninama postupno smiriti u sljedećih nekoliko godina pošteđujući tima američku ekonomiju i kućevlasnike bilo kakvih ekonomskih šokova.